Faritra ara-pitantanana

Ny faritra ara-pitantanana, amin' ny maha ao anatin'ny tanim-pirenena azy, dia fizaràna ara-pitantanana ao amin'ny firenena iray, nomena fizakan-tena sy fahafaha-manao manokana. Amin'ny ankapobeny dia eo anelanelan'ny sehatra nasiônaly (Fanjakana foibe) sy ny ambaratonga eny ifotony kokoa (kaominina) ny faritra. Miovaova be ny anjara andraikiny sy ny fandaminana ao aminy, arakaraka ny firenena, saingy amin'ny ankapobeny dia mikendry ny hiantohana ny fiheverana tsara kokoa ny zava-misy eny ifotony sy ny fandraisana anjaran'ny olom-pirenena bebe kokoa amin'ny fitantanana ny raharaham-panjakana.

 Famaritana sy toetra ankapobeny 
Fikambanana ara-dalàna tsy mifangaro amin'ny firenena (Fanjakana) ny faritra, izay manana fizakan-tena ara-pitantanana sy ara-bola. Ny faritra dia tantanin' ny rafitra misy olom-boafidy, izay mahatonga azy hankasitrahan' ny vahoaka bebe kokoa, izany ho ara-demôkrasia. Eo anelanelan' ny Fanjakana foibe sy ny vondrom-bahoaka eny ifotony (kaominina, sns.) ny faritra. Miantoka ny fandrindrana ny pôlitika nasiônaly amin'ny zava-misy eo an-toerana ny faritra.

Miankina amin'ny zava-misy eo amin'ny firenena ny andraikitry ny faritra, fa matetika izy dia mahakasika ny fampandrosoana ara-toekarena, ny fandrindrana ny fanajariana ny tany, ny fitaterana, ny fanabeazana (indrindra ny sekoly ambaratonga faharoa sy ny fampianarana arak' asa), ny kolontsaina, ny tontolo iainana ary ny raharaha sôsialy.

Tafiditra ao anatin'ny dingan’ny fitsinjaram-pahefana ny famoronana ny faritra, izay mikendry ny hamindra ny fahaiza-manao sy ny ho enti-manana avy amin'ny Fanjakana foibe ho amin' ny vondrom-bahoaka. Izany dia ahafahana mihevitra tsaratsara kokoa ny zava-misy eo an-toerana sy mamporisika ny fandraisan' ny olom-pirenena anjara bebe kokoa amin' ny fitantanana ny raharaham-bahoaka.

 Môdelim-paritra samihafa 
Misy môdely samihafa ny faritra eto amin'izao tontolo izao, izay miavaka arakaraka ny halehiben' ny fizakan-tena ananany, sy ny fahafaha-manao nafindra aminy, ary ny fandaminana misy ao aminy.

Any amin' ny firenena sasany (ohatra, any Espaina izay manana vondrom-piarahamonina mizaka tena, any Italia izay manana faritra manana sata manokana) dia manana fizakan-tena lehibe ny faritra, eny hatramin' ny fahefana saika mitovy amin' ny an' ny mpanao lalàna. Any amin' ny firenen-kafa (ohatra, any Frantsa, any Alemaina) dia manana fizakan-tena voafetra kokoa ny faritra ary misy  ny fanaraha-maso avy amin' ny Fanjakana foibe ny ny fahefany. Amin' ny toe-javatra sasany dia fari-piadidiana ara-pitantanan' ny Fanjakana foibe fotsiny ny faritra, ka tsy manana fizakan-tena ara-pôlitika tena izy.

 Ny mpitantana ny faritra 
Amin' ny ankapobeny dia tantanin' ny filan-kevi-paritra (na antenimieram-paritra) miaraka amin' ny mpanatanteraka ny faritra. Ny filan-kevi-paritra na antenimieram-paritra no rafitra mpanao dinika ao amin' ny faritra, izay ahitana mpikambana voafidy amin' ny fifidianana andraisan' ny olom-pirenena mivantana anjara na ankolaka. Ity rafitra ity no mandany ny tetibola sy ny pôlitikam-paritra ary manara-maso ny mpanatanteraka.

Ny mpanatanteraka ao amin' ny faritra, izay tarihin' ny filohan' ny faritra (na lehiben' ny mpanatanteraka), izay fidin' ny filankevi-paritra na amin' ny fifidianana andraisan' ny olom-pirenena anjara mivantana. Izy no mampihatra ny pôlitikan' ny faritra sy misahana ny fitantanan-draharaaha ao aminy.

 Ny olana sy ny fanamby 
Anisan' ny fanamby lehibe ny hikatsahana fifandanjana eo amin' ny fizakan-tenan' ny faritra sy ny firaisam-pirenena, ary koa ny hisian' ny fandrindrana tsara ny faritra amin' ny vondrom-bahoaka hafa eny ifotony, toy ny kaominina.

Olana lehibe ny famatsiana ara-bola ny fampandehanan-draharaha sy ny pôlitikam-pampandrosoana ao amin' ny faritra. Mety manana ny fananany sy ny loharanom-karenany manokana ny faritra (hetra eny ifotony, sns) na mahazo fanampiana avy amin' ny Fanjakana foibe. Tokony ho afaka mampihatra pôlitika mahomby mifanaraka amin' ny filan' ny mponina ao aminy ny faritra.

 Jereo koa 

 Faritany

 Departemanta

 Distrika

 Kaominina
 Faritra eto Madagasikara